Il-Kunsill irid li l-baġit tal-UE jkompli jiffoka fuq it-tisħiħ tal-ekonomija Ewropea u li tingħata spinta lill-kompetittività tagħha. Prijoritajiet oħra jinkludu l-iżgurar ta' finanzjament suffiċjenti għall-migrazzjoni u l-protezzjoni tal-fruntieri esterni tal-UE, it-tisħiħ tal-protezzjoni ċivili, l-indirizzar tat-tibdil fil-klima u l-provvediment ta' riżorsi adegwati għall-azzjoni esterna skont l-interessi strateġiċi tal-UE. Bħal fis-snin preċedenti, l-istati membri jinsistu wkoll fuq il-prudenza u d-dixxiplina baġitarja. Huma jridu jiżguraw libertà suffiċjenti fil-baġit biex tippermetti lill-UE tirreaġixxi għal ħtiġijiet mhux previsti. Dawn il-prinċipji jiggwidaw il-pożizzjoni tal-Kunsill dwar il-baġit tal-UE għall-2020, adottata llum. Il-baġit tas-sena d-dieħla tikkonċerna l-kontinwità. L-istati membri jridu jiffokaw fuq l-oqsma ta' politika ewlenin u l-programmi bl-aħjar prestazzjoni fejn hemm valur miżjud Ewropew ċar, filwaqt li jiġi żgurat ukoll approċċ prudenti. Ninsab kuntent li l-pożizzjoni tal-Kunsill ġiet adottata b'appoġġ kbir mill-istati membri. Dan jagħti bażi b'saħħitha għad-diskussjonijiet tagħna mal-Parlament fix-xhur li ġejjin. Kimmo Tiilikainen, Segretarju tal-Istat, Ministeru għall-Finanzi tal-Finlandja, kap negozjatur tal-Kunsill għall-baġit tal-UE għall-2020 Il-Kunsill ikompli jappoġġa t-tisħiħ tal-programmi taħt l-intestatura "Kompetittività għat-tkabbir u l-impjiegi", li ser tirċievi total ta' €24.0 biljun, jew +2.72% meta mqabbel mal-2019. Dan huwa minbarra r-riżorsi dedikati lill-koeżjoni ekonomika, soċjali u territorjali (€58.5 biljun, jew +2,23%). Huwa previst aktar finanzjament meta mqabbel mal-2019, pereżempju, għal Orizzont 2020, is-sistemi ta' navigazzjoni bis-satellita tal-Ewropa EGNOS u Galileo, il-fergħa tal-enerġija tal-Faċilità Nikkollegaw l-Ewropa, Erasmus+ u l-Programm Ewropew għall-Iżvilupp fl-Industrija tad-Difiża. Fil-qasam tas-sigurtà u l-migrazzjoni, il-baġit tal-UE ser ikompli jappoġġa lill-istati membri u l-miżuri tal-UE li ġew stabbiliti fl-aħħar ftit snin li għaddew. Riżorsi addizzjonali huma bbaġitjati għall-Aġenzija Ewropea għall-Gwardja tal-Fruntiera u tal-Kosta (Frontex) (€101.4 miljun, jew +32.4% meta mqabbel mal-2019) biex jiġi stabbilit korp permanenti ta' 10 000 gwardja tal-fruntieri sal-2027. B'kollox, l-abbozz ta' pożizzjoni tal-Kunsill jipprevedi ammont ta' €166.8 biljun f'approprjazzjonijiet ta' impenn u €153.1 biljun f'approprjazzjonijiet ta' pagament. Dan huwa żieda ta' +0.6% f'impenji u +3.3% f'pagamenti meta mqabbel mal-baġit ivvotat fl-2019. Abbażi ta' analiżi teknika dettaljata tal-kapaċità ta' assorbiment u l-implimentazzjoni ta' kull programm, l-impenji tnaqqsu b'-€1.5 biljun meta mqabbel mal-abbozz ta' baġit tal-Kummissjoni. Rigward pagamenti, ma tqiesx meħtieġ jew adatt li jsiru aġġustamenti sinifikanti. Id-deċiżjoni tal-Kunsill tikkonferma l-ftehim milħuq mill-ambaxxaturi għall-UE fil-laqgħa tal-Kumitat tar-Rappreżentanti Permanenti fl-10 ta' Lulju. Il-baġit tal-UE għall-2020: il-Kunsill jaqbel dwar il-pożizzjoni tiegħu (stqarrija għall-istampa, 10/07/2019) Emendi għall-baġit tal-UE għall-2019 Il-Kunsill adotta wkoll illum il-pożizzjoni tiegħu dwar erba' baġits emendatorji għall-baġit tal-UE għall-2019 proposti mill-Kummissjoni, u approvahom mingħajr bidliet. L-għan ta' dawn l-emendi huwa li jiġi inkluż fil-baġit għall-2019 is-surplus li jirriżulta mill-implimentazzjoni tas-sena baġitarja 2018 (€1.8 biljun) u li jissaħħu l-programmi Orizzont 2020 u Erasmus+ b'100 miljun kif maqbul matul in-negozjati dwar il-baġit tal-UE għall-2019. Barra minn hekk, €293.6 miljun huma bbaġitjati biex jagħtu assistenza finanzjarja lill-Italja, lir-Rumanija u lill-Awstrija b'rispons għad-diżastri naturali li laqtu lil dawn il-pajjiżi fl-2018. In-naħat tad-dħul u tan-nefqa tal-baġit għall-2019 huma aġġornati wkoll biex jittieħed kont tal-aħħar żviluppi, inkluż il-posponiment tal-ħruġ tar-Renju Unit mill-UE għall-31 ta' Ottubru 2019. B'mod partikolari, il-baġit tal-Parlament Ewropew issaħħaħ bi +€15.1 miljun biex ikopri l-ispiża ta' kampanja ta' informazzjoni qabel l-elezzjonijiet Ewropej fir-Renju Unit kif ukoll l-ispejjeż ta' assistenza parlamentari. Passi li jmiss Is-Segretarju tal-Istat Tiilikainen ser jippreżenta l-pożizzjoni tal-Kunsill dwar il-baġit tal-UE għall-2020 lill-Parlament Ewropew fil-plenarja ta' Settembru. Il-PE huwa mistenni jadotta l-emendi tiegħu għall-pożizzjoni tal-Kunsill fit-23 ta' Ottubru. Dan jagħti bidu għal perjodu ta' konċiljazzjoni ta' tliet ġimgħat, li jibda fid-29 ta' Ottubru u jintemm fit-18 ta' Novembru. L-għan ta' dan il-proċess ta' konċiljazzjoni huwa li jintlaħaq qbil bejn il-Kunsill u l-Parlament Ewropew dwar il-baġit tal-UE għall-2020. L-abbozz ta' baġits emendatorji għall-baġit tal-UE għall-2019 huma mistennija li jiġu adottati sal-plenarja tal-PE f'Settembru u Ottubru. Pożizzjoni tal-Kunsill dwar l-abbozz ta' baġit tal-UE għall-2020 Abbozz ta' baġit emendatorju 1/2019 Abbozz ta' baġit emendatorju 2/2019 Abbozz ta' baġit emendatorju 3/2019 Abbozz ta' baġit emendatorju 4/2019 Deċiżjoni tal-Parlament Ewropew u tal-Kunsill dwar il-mobilizzazzjoni tal-Fond ta' Solidarjetà tal-UE biex tingħata assistenza lill-Awstrija, lill-Italja u lir-Rumanija